Prins Henrik er i dag kommet til Fredensborg Slot, hvor han ønsker at tilbringe sin sidste tid.

Det oplyser kongehuset i en pressemeddelelse.

Prinsen har været indlagt på Rigshospitalet siden 28. januar, og i fredags oplyste kongehuset, at hans tilstand var 'alvorligt forværret'.

Læs også : Kongehuset: Prins Henriks tilstand er alvorligt forværret

Lige siden har både dronning Margrethe, kronprinsparret, prins Joachim, prinsesse Marie og alle otte børnebørn besøgt ham flere gange på hospitalet.

Tegn på at prinsen er ved bevidsthed

At prinsen nu flyttes til Fredensborg Slot siger noget om hans nuværende tilstand, mener læge og DR-journalist Peter Qvortrup Geisling.

- Man ville aldrig flytte et menneske hjem og være den sidste tid, hvis ikke man er ved bevidsthed. Så det må man sige, at han er.

- For det meste gør man det af hensyn til patienten, så han eller hun kan have den nærmeste familie tæt på et miljø, som den pågældende kender.

Læs også : Danskere samlet på Amalienborg: Det er trist med prins Henriks tilstand

Overførslen fra Rigshospitalet kan derudover indikere, at prinsen ikke længere modtager helbredende behandling, vurderer Peter Qvortrup Geisling.

- Der er nu tale om en lindrende behandling, så prins Henrik har det så godt som overhovedet muligt. Det handler om at sørge for, at prinsen ikke har smerter eller andre symptomer, der generer ham, så den energi, der trods alt er tilbage, bruges til at være sammen med de nærmeste, siger Peter Qvortrup Geisling.

Dronningen har aflyst en række officielle punkter i sin kalender, efter at prinsens tilstand er forværret. Derudover afbrød kronprins Frederik sit ophold i Sydkorea, hvor han var i forbindelse med vinter-OL for at komme hjem og være ved sin fars side.

Prins Henrik blev syg under et ophold i Egypten, hvor han havde været siden begyndelsen af januar.

2. februar meddelte kongehuset, at han havde været indlagt på Rigshospitalets lungekirurgiske afdeling for at få undersøgt en tumor i venstre lunge.

Tumoren viste sig at være godartet, og siden er han blevet behandlet for en lungeinfektion.